ОБРАЗЛОЖЕЊЕ

I. УСТАВНИ ОСНОВ

Уставни основ за доношење Закона о изменама Закона о високом образовању садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, и систем у области образовања.

II. РАЗЛОЗИ ЗА ДОНОШЕЊЕ ЗАКОНА

Закон о високом образовању који је донет 2017. године, потребно је изменити у делу који се односи на прописане прелазне рокове за завршетак студија по започетом наставном плану и програму, условима и правилима студија за студенте који су уписани на студије до 10. септембра 2005. године. Прописивањем нових рокова за завршетак студија по започетом наставном плану и програму, условима и правилима студија стварају се услови за студенте који до краја школске 2018/2019. године нису успели да заврше студије по започетом наставном плану и програму, условима и правилима студија, то учине у наредном периоду у трајању од две школске године.

III.ОБЈАШЊЕЊЕ ОСНОВНИХ ПРАВНИХ ИНСТИТУТА И

ПОЈЕДИНАЧНИХ РЕШЕЊА

Предлогом закона, у члану 1. предвиђена је измена члана 148. ст. 2–4. Закона о високом образовању којим се прописују прелазни рокови за завршетак студија за по започетом наставном плану и програму, условима и правилима студија за студенте који су уписани на студије до 10. септембра 2005. године, тако што се утврђују нови рокови за завршетак тих студија по започетом наставном плану и програму, условима и правилима студија, и то до краја школске 2020/2021, односно за студенте уписане на интегрисане студије из поља медицинских наука до краја 2021/2022. године.

Чланом 2. Предлога закона прописује се обавеза и рок у ком су високошколске установе дужне да усагласе своја општа акта са изменама овог закона.

Чланом 3. Предлога закона утврђује се да Закон ступа на снагу наредног дана од дана објављивања у „Службеном гласнику Републике Србије”.

IV. СРЕДСТВА ЗА СПРОВОЂЕЊЕ ЗАКОНА

За спровођење овог закона обезбеђена су средства у буџету Републике Србије.

V. РАЗЛОЗИ ЗА ДОНОШЕЊЕ ОВОГ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку су отклањање могућности наступања штетних последица по рад високошколских установа приликом уписа у школску 2019/2020. годину студената на које се односе измене овог закона у одговарајућем статусу, који им омогућава завршетак студија по започетим наставним плановима и програмима и условима студирања.

VI. РАЗЛОЗИ ЗА СТУПАЊЕ ЗАКОНА НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”;

Разлози због којих се предлаже да овај закон ступи на снагу пре осмог дана од дана објављивања у „Службеном гласнику Републике Србије” јесу у чињеници да се њиме уводе измене чију је примену потребно обезбедити у школској 2019/2020. години, па је неопходно његово доношење и ступање на снагу у што краћем року, како би се обезбедиле правне претпоставке за благовремену примену утврђених решења.

Такође, имајући у виду потребу усаглашавања општих аката самосталних високошколских установа са изменама које су предложене овим законом, неопходно је његово доношење и ступање на снагу у што краћем року.